《贺蛟峰先生得孙》
宋代·方逢振

翁年六十九，大郎才得孙。
五行不孤亢，停当乾与坤。
于焉观于穆，孝悌天已根。
贤愚一任汝，鞠育推予恩。
我观人祖心，恨不见曾元。
曾元日以远，多至昧厥源。
惟有眉山家，颍弟坡为昆。
庆图挂高堂，幼幼而尊尊。
代昌贤才出，根硕枝叶烦。
愿是我家儿，庶几大吾门。

作者简介：宋严州淳安人，字君玉。方逢辰弟。理宗景定三年进士。历国史实录院检阅文字，迁太府寺簿。宋亡，退隐于家。元世祖诏起为淮西北道按察佥事，辞不赴。聚徒讲学于石峡书院，学者称“山房先生”，以之配祀于蛟峰。有《山房集》。